
Visiem ieinteresētajiem Piegādātājiem
Atklāts konkurss

Mācību līdzekļi dizaina un tehnoloģiju darbnīcai, dabaszinību kabinetiem Elejas vidusskolai 
(iepirkuma ID Nr. JNP 2026/91)

Iepirkumu komisija ir saņēmusi vēstuli ar jautājumiem par iepirkuma “Mācību līdzekļi dizaina un tehnoloģiju darbnīcai, dabaszinību kabinetiem Elejas vidusskolai” (iepirkuma ID Nr. JNP 2026/94) tehniskās specifikācijas prasībām. Izskatot vēstulē uzdotos jautājumus, komisija nolēma sniegt sekojošas atbildes:
Jautājums 

3. pozīcija

Lūdzam precizēt bezvadu viedā gaismas un krāsas sensora tehniskās prasības. Iepirkuma priekšmetā tiek prasīts sensors redzamās gaismas intensitātes, gaismas primāro krāsu un elektromagnētiskā spektra UV daļas mērījumiem, tomēr tehniskajā specifikācijā papildus noteikta prasība pēc sensorā iebūvētas baltas LED diodes, ko paredzēts izmantot kā gaismas avotu eksperimentos par materiālu atstarošanas spēju. No aprakstītā sensora galvenā izmantošanas mērķa nav skaidrs, kādēļ baltās gaismas avotam obligāti jābūt iebūvētam pašā sensora korpusā. Eksperimentiem par materiālu atstarošanas spēju iespējams izmantot arī atsevišķu ārēju gaismas avotu. Šāda prasība ierobežo iespēju piedāvāt profesionālu mācību aprīkojuma ražotāju bezvadu gaismas un krāsas sensorus, kuri nodrošina gaismas intensitātes, RGB krāsu komponentu un UV starojuma mērījumus. Papildus prasība par obligāti iebūvētu atkārtoti uzlādējamu akumulatoru ierobežo sensorus, kuros tiek izmantota nomaināma baterija ar ilgu darbības laiku, lai gan šāds barošanas risinājums nemazina sensora mērījumu funkcionalitāti vai izmantošanas drošumu. Lūdzam svītrot prasību par sensorā iebūvētu baltu LED diodi un papildināt pieļaujamos barošanas risinājumus, izteicot prasību šādā redakcijā:

“Bezvadu viedais gaismas un krāsas sensors. Izmanto redzamās gaismas intensitātes, gaismas primāro krāsu un elektromagnētiskā spektra UV daļas mērījumiem. Sensors nodrošina baltās gaismas, sarkanās, zaļās un zilās gaismas komponentu noteikšanu. Datu nolasīšanai izmantojama bezmaksas programmatūra vai lietotne. Gaismas intensitātes mērījumi luksos. Krāsu mērījumi: RGB un baltā gaisma. UV mērījumi. Savienojamība: Bluetooth savienojums datu pārnesei uz viedierīcēm un datoriem. Barošana: baterija vai iebūvēts atkārtoti uzlādējams akumulators.”

Šāds precizējums nemazina nepieciešamo gaismas un krāsas sensora funkcionalitāti vai kvalitāti, bet nodrošina plašāku konkurenci un iespēju piedāvāt profesionālu mācību aprīkojuma ražotāju sensorus, kuri pilnībā izpilda ierīces galveno uzdevumu — gaismas intensitātes, krāsu komponentu un UV starojuma mērīšanu un datu attēlošanu mācību procesā.
Atbilde 

Prasība noraidīta. Pamatojums. Esam ieinteresēti iegādāties aprīkojumu ar maksimāli plašām izmantošanas iespējām, iebūvēta LED diode paplašina sensora izmantošanas iespējas bez papildu aprīkojuma – nav jāiegādājas atsevišķs baltās gaismas avots, vienas kompleksas ierīces izmantošana būtiski atvieglo pedagoga darbu, demonstrē skolēniem kompleksu ierīču izmantošanas iespējas. Atkārtoti uzlādējams akumulators samazina ierīces lietošanas izmaksas un nodrošina nepārtrauktas izmantošanas iespējas, nav jārūpējas par nepārtrauktu nomaināmo bateriju pieejamību (skolā nav materiālu noliktavas, nepieciešamie materiāli tiek iegādāti pēc pieprasījuma).

Jautājums 
4. pozīcija

Lūdzam precizēt bezvadu viedā skābekļa sensora tehniskās prasības.

Iepirkuma priekšmetā tiek prasīts sensors skābekļa koncentrācijas mērīšanai gaisā, tomēr tehniskajā specifikācijā papildus noteikta prasība pēc iebūvēta atmosfēras spiediena sensora ar mērdiapazonu no 30 līdz 110 kPa. No aprakstītā sensora izmantošanas mērķa nav skaidrs, kādēļ atmosfēras spiediena mērīšana obligāti jānodrošina vienā skābekļa sensora korpusā. Papildus noteiktais temperatūras mērdiapazons līdz +50 °C ierobežo iespēju piedāvāt profesionālu mācību aprīkojuma ražotāju bezvadu skābekļa sensorus, kuri nodrošina skābekļa koncentrācijas mērīšanu diapazonā no 0 līdz 100 %, kā arī papildus mēra temperatūru un relatīvo gaisa mitrumu. Lūdzam svītrot prasību par iebūvētu atmosfēras spiediena sensoru un atmosfēras spiediena mērdiapazonu no 30 līdz 110 kPa, kā arī mainīt temperatūras mērdiapazona augšējo robežu no +50 °C uz +40 °C un izteikt prasību šādā redakcijā:

“Bezvadu viedais skābekļa sensors. Izmanto skābekļa daudzuma gaisā mērījumiem. Iebūvēti relatīvā gaisa mitruma un temperatūras sensori paplašina ierīces izmantošanas iespējas. Datu nolasīšanai izmantojama bezmaksas programmatūra vai lietotne. Specifikācija: Mērdiapazons: 0–100 %. Temperatūra: no 0 °C līdz +40 °C. Relatīvais gaisa mitrums: 0–100 %. Savienojamība: Bluetooth savienojums datu pārnesei uz viedierīcēm un datoriem.”

Šāds precizējums nemazina nepieciešamo skābekļa sensora funkcionalitāti vai kvalitāti, bet nodrošina plašāku konkurenci un iespēju piedāvāt profesionālu mācību aprīkojuma ražotāju skābekļa sensorus, kuri pilnībā izpilda ierīces galveno uzdevumu — skābekļa koncentrācijas mērīšanu un datu attēlošanu mācību procesā.

Atbilde

Prasība noraidīta. Pamatojums. Esam ieinteresēti iegādāties aprīkojumu ar maksimāli plašām izmantošanas iespējām, apvienojot vairākas ierīces vienā, šajā gadījumā esam izvēlējušies papildu iespēju mērīt atmosfēras spiedienu. Kompleksas ierīces izmantošana būtiski atvieglo pedagoga darbu, demonstrē skolēniem kompleksu ierīču izmantošanas iespējas. 

Jautājums

5. pozīcija

Lūdzam precizēt bezvadu viedā CO₂ sensora tehniskās prasības.

Iepirkuma priekšmetā tiek prasīts sensors oglekļa dioksīda koncentrācijas mērīšanai, tomēr tehniskajā specifikācijā papildus noteiktas prasības iebūvētiem temperatūras, atmosfēras spiediena un relatīvā gaisa mitruma sensoriem. No aprakstītā sensora izmantošanas mērķa nav skaidrs, kādēļ šo papildu parametru mērīšana obligāti jānodrošina vienā CO₂ sensora korpusā. Šādas prasības ierobežo iespēju piedāvāt profesionālu mācību aprīkojuma ražotāju CO₂ sensorus, kuri nodrošina prasīto oglekļa dioksīda koncentrācijas mērīšanu, ir piemēroti augu, dīgstošu sēklu, organismu elpošanas un gaisa piesārņojuma pētījumiem, kā arī nodrošina bezvadu datu pārraidi uz datoriem un viedierīcēm. Lūdzam svītrot prasības par iebūvētu temperatūras, atmosfēras spiediena un relatīvā gaisa mitruma sensoru un izteikt prasību šādā redakcijā:

“Bezvadu viedais CO₂ sensors. Mēra oglekļa dioksīda līmeni apkārtējā vidē, piemēram, gāzēs un atmosfērā. Mērdiapazons ir pietiekami plašs, lai iegūtu mērījumus eksperimentos ar tārpiem, augiem un dīgstošām sēklām, kā arī pētītu gaisa piesārņojumu. Datu nolasīšanai izmantojama bezmaksas programmatūra vai lietotne. Specifikācija: Mērdiapazons: 0–100 000 ppm (tilpuma miljondaļas). Darba temperatūra: no –10 °C līdz +50 °C. Savienojamība: Bluetooth savienojums datu pārnesei uz viedierīcēm un datoriem.”

Šāds precizējums nemazina nepieciešamo CO₂ sensora funkcionalitāti vai kvalitāti, bet nodrošina plašāku konkurenci un iespēju piedāvāt profesionālu mācību aprīkojuma ražotāju CO₂ sensorus, kuri pilnībā izpilda ierīces galveno uzdevumu.
Atbilde

Prasība noraidīta. Pamatojums. Esam ieinteresēti iegādāties aprīkojumu ar maksimāli plašām izmantošanas iespējām, apvienojot vairākas ierīces vienā, šajā gadījumā esam izvēlējušies ierīci ar papildu iespēju mērīt atmosfēras spiedienu, temperatūru un relatīvo gaisa mitrumu. Kompleksas ierīces izmantošana būtiski atvieglo pedagoga darbu, demonstrē skolēniem kompleksu ierīču izmantošanas iespējas. 
Jautājums

6. pozīcija
Lūdzam precizēt bezvadu viedā sirdsdarbības sensora tehniskās prasības, paplašinot pieļaujamo mērījumu tehnoloģiju. Pašreizējā prasība paredz uz pirksta uzliekamu spailes formas sensoru, kas ar infrasarkanā starojuma palīdzību uzrauga asins tilpuma izmaiņas un attēlo pulsa līkni. Šāds formulējums faktiski ierobežo piedāvājumu tikai ar optiskās fotopletismogrāfijas jeb PPG tehnoloģiju un neļauj piedāvāt profesionālus izglītības iestādēm paredzētus bezvadu EKG sensorus, kuri sirdsdarbības mērījumus veic ar uz ādas nostiprināmiem elektrodiem. EKG risinājums nodrošina sirdsdarbības elektriskā signāla līknes un sirdsdarbības ātruma attēlošanu, kā arī ir piemērots fizioloģijas un bioloģijas eksperimentiem.

Lūdzam izteikt prasību šādā redakcijā:

“Bezvadu viedais sirdsdarbības sensors. Sensors paredzēts sirdsdarbības ritma mērīšanai izglītības iestāžu bioloģijas, fizioloģijas un veselības mācību eksperimentos. Mērījumiem tiek izmantots uz pirksta uzliekams optiskais sensors, uz ādas nostiprināmi elektrodi vai cits drošs risinājums, kas uztver sirdsdarbības radītos optiskos vai elektriskos signālus un aprēķina sirdsdarbības ātrumu. Ar sensoru iespējams attēlot pulsa vai sirds elektriskā signāla līkni un sirdsdarbības ātrumu sitienos minūtē. Savienojamība: Bluetooth savienojums datu pārnesei uz viedierīcēm un datoriem. Pieļaujams arī USB savienojums. Sensors nodrošina autonomu mērījumu datu fiksēšanu iekšējā atmiņā. Datu nolasīšanai un attēlošanai izmantojama bezmaksas programmatūra vai lietotne.”

Šāds precizējums nemazina sensora nepieciešamo funkcionalitāti un kvalitāti, bet nodrošina plašāku konkurenci un iespēju piedāvāt profesionālus bezvadu sirdsdarbības sensorus, kas izmanto gan optisko PPG, gan EKG mērījumu tehnoloģiju un nodrošina līdzvērtīgu vai plašāku izmantošanu mācību procesā.
Atbilde

Prasība noraidīta. Pamatojums. Uz pirksta uzliekams optiskais sensors mācību procesā klasē, kas ir publiska telpa, ir piemērotākais risinājums ētisku un higiēnas apsvērumu dēļ.
Jautājums

19. pozīcija

Lūdzam precizēt bezvadu temperatūras sensora tehniskās prasības.

Tehniskajā specifikācijā noteikta prasība pēc Bluetooth un USB savienojuma. Nav skaidrs, kādēļ datu pārraidei obligāti nepieciešami abi savienojuma veidi, ja Bluetooth nodrošina mērījumu datu pārraidi uz viedierīcēm un datoriem. Šāda prasība ierobežo iespēju piedāvāt profesionālu mācību aprīkojuma ražotāju bezvadu temperatūras sensorus, kuri nodrošina prasīto mērdiapazonu, precizitāti un autonomu datu fiksēšanu.

Lūdzam svītrot prasību par USB savienojumu un izteikt prasību šādā redakcijā:

“Bezvadu temperatūras sensors: Bluetooth savienojums; autonoma mērījumu datu fiksēšana; savietojams ar mobilajām ierīcēm un datoriem; ilgstošai lietošanai piemērota baterija. Mērījumu diapazons: no –40 °C līdz +125 °C. Mērījumu precizitāte: ne sliktāka kā ±0,5 °C. Savienojamība: Bluetooth savienojums datu pārnesei uz viedierīcēm un datoriem. Barošana: baterija vai atkārtoti uzlādējams akumulators.”

Šāds precizējums nemazina sensora funkcionalitāti vai kvalitāti, bet nodrošina plašāku konkurenci un iespēju piedāvāt profesionālus bezvadu temperatūras sensorus.

Atbilde
Prasība noraidīta. Pamatojums. 2 savienojuma veidi nodrošina ierīces izmantošanas iespējas situācijās, kad tehnisku iemeslu dēļ nav pieejams bezvadu tīkls, šādas situācijas skolā ir iespējamas nepietiekama tīkla pārklājuma vai pārslodzes dēļ.
Komisijas priekšsēdētāja

